‘Prins van Potch’ kuier op Top-20 met nuwe musiekEloff (Foto: Verskaf) In vandeesweek se Maroela Media Afrikaanse Top-20 is daar vier snitte wat styg, agt wat daal, sewe liedjies wat onveranderd bly en ’n splinternuwe toetrede tot die week se Top-20. Eloff, of die prins van Potch soos almal hom ken, se jongste liedjie, “Geheueverlies” maak dié week sy toetrede tot die Top-20. Riaan Benadé en Jay se “Rowwe bliksem” was die afgelope week onder die top-50 mees gestroomde liedjies in Suid-Afrika op Spotify. Die liedjie bly vir eers in die welverdiende no. 1-posisie. Nuwe musiek Liefde is iets wat nie moedopgee nie, sê Therené Nel van Durbanville in die Wes-Kaap. Dit is ook die boodskap wat sy graag wil oordra met haar enkelsnit, “Snoei my tot liefde”. Sy sê ook die liedjie is ’n smeekgebed wat sterk gospelgedrewe is, maar terselfdertyd herinner die snit jou aan “Gebed” van Koos du Plessis. “Snoei my tot liefde” raak ’n universele onderwerp aan waarop almal se verhoudings en huwelike gebou moet word; die liefde is nie selfsugtig nie en hou ook nie rekord hou van die kwaad nie. Die akteur, sanger en aspirant-rolprentdraaiboekskrywer Reggie Peace (Reginald Hufkie) het die afgelope week sy jongste enkelsnit, “Is jy NCA?” bekendgestel. Die liedjie vertel die storie van ’n paar beste vriende wat hul mooiste klere aantrek en saam uitgaan om ’n aand te geniet. Hy is ook tans besig om aan ’n nuwe komediereeks te skiet wat in April op kykNET begin wys. Ander liedjies wat ook die week uitgereik is, sluit in Zaan Sonnekus se “Krapmerke”, Fransien Scott se “Koninkryk van beton”, Eloff se “Geheueverlies” wat reeds sy buiging op die Top-20 gemaak het en David Divaad se “Onthou Hom”.